РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/40-20

12. фебруар 2020. године

Б е о г р а д

З А П И С Н И К

37. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 10. ФЕБРУАРА 2020. ГОДИНЕ

Седница је почела у 16,10 часова.

Седницом је председавао Мирко Крлић, председник Одбора.

Седници су присуствовали: проф. др Марко Атлагић, проф. др Снежана Богосављевић Бошковић, Ђорђе Вукадиновић, Станија Компировић, Драгана Костић, Наташа Михаиловић Вацић, Снежана Пауновић и Хаџи Милорад Стошић, чланови Одбора.

Седници су присуствовали: Никола Савић (Александра Белачић), Младен Лукић (Александар Југовић) и Србислав Филиповић (Јасмина Обрадовић), заменици чланова Одбора.

Седници нису присуствовали чланови Одбора: мр Јадранка Јовановић, Весна Марјановић, Наташа Мићић, Љупка Михајловска и др Ана Стевановић, нити њихови заменици.

Седници је присуствовао Милија Милетић, народни посланик који није члан Одбора.

Поред чланова Одбора седници су присуствовали представници Одбора за културу и јавно информисање Скупштине Аутономне покрајине Војводине: Дејан Михаљица, председник и Дејана Крсмановић, заменик председника.

На предлог председавајућег, чланови Одбора су већином гласова (11 гласова ЗА, 1 није гласао) усвојили следећи

Д н е в н и р е д:

1. Утврђивање листе кандидата за чланове Савета Регулаторног тела за електронске медије, коју је предложио надлежни одбор Скупштине Аутономне покрајине Војводине;
2. Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог овлашћеног предлагача, које су предложила удружења издавача електронских медија и удружења новинара у Републици Србији;
3. Одређивање датума одржавања састанка организација ради утврђивања заједничког предлога кандидата за члана Савета Регулаторног тела за електронске медије, који се бира на предлог удружења издавача електронских медија и удружења новинара у Републици Србији.

Пре преласка на разматрање утврђеног дневног реда усвојен је, већином гласова и без примедаба, Записник 36. седнице Одбора за културу и информисање, одржане 22. јануара 2020. године.

Прва тачка дневног реда: **Утврђивање листе кандидата за чланове Савета Регулаторног тела за електронске медије, коју је предложио надлежни одбор Скупштине Аутономне покрајине Војводине**

Уводне напомене поводом ове тачке дневног реда изнео је Мирко Крлић, председник Одбора и подсетио присутне да је Одбор за културу и информисање, на претходној седници, одржаној 22. јануара 2020. године, донео Одлуку о покретању поступка за предлагање кандидата за избор члана Савета Регулаторног тела за електронске медије а Служба Одбора је, поступајући по тачки 5. ове Одлуке, а у складу са чланом 10. став 1. Закона о електронским медијима, објавила Јавни позив за предлагање кандидата за избор члана Савета Регулаторног тела за електронске медије 22. јануара 2020. године у Службеном гласнику Републике Србије, а 23. јануара 2020. године на интернет страници Народне скупштине и у дневном листу Политика. Такође, председмик Одбора је информисао Одбор, да је Јавни позив прослеђен препорученом пошиљком и надлежном одбору Скупштине Аутономне покрајине Војводине. Током свог излагања, Мирко крлић је напоменуо да је овлашћени предлагач имао је рок од 15 дана, да достави образложени предлог два кандидата за члана Савета Регулатора, на основу члана 10. став 2. Закона о електронским медијима. Предлог кандидата за члана Савета Регулатора који се бира на предлог надлежног одбора, односно Одбора за културу и јавно информисање Скупштине Аутономне покрајине Војводине, достављен је у законском року, односно у среду, 5. фебруара 2020. године и предложени су следећи кандидати: Слободан Цвејић и Славиша Грујић. Служба Одбора је, како је навео председник, свим члановима Одбора, у материјалу за седницу, доставила предлог кандидата са приложеним доказима о испуњености услова за избор за члана Савета Регулаторног тела за електронске медије, што се налази и у систему е-парламента а у сали је и предлог кандидата, са оригиналном документацијом, уколико неко од чланова Одбора жели да изврши увид. На самом крају свог излагања, Мирко Крлић је навео да је служба Одбора припремила и табеларни приказ достављених доказа за оба предложена кандидата и из табеларног приказа се може видети да оба предложена кандидата испуњавају услове прописане Законом о електронским медијима и Јавним позивом. Одредбом члана 10. став 5. Закона о електронским медијима надлежна служба Народне скупштине, односно Одбор за културу и информисање, утврђује Листу кандидата и објављује је на веб сајту Народне скупштине.

Након свог уводног излагања, Мирко Крлић је дао реч Дејану Михаљици, председнику Одбора за културу и јавно информисање Скупштине Аутономне покрајине Војводине, који је поздравио чланове Одбора и информисао присутне да је Одбор за културу и јавно информисање Скупштине Аутономне покрајине Војводине, као овлашћени предлагач, утврдио 5. фебруара 2020. године Предлог листе кандидата за избор члана Савета Регулаторног тела за електронске медије, и да су кандидати Слободан Цвејић, доктор социологије из Београда, на предлог посланичке групе „Александар Вучић – Србија побеђује“ и Славиша Грујић, дипломирани филмски и тв сниматељ из Новог Сада, на предлог посланичке групе „Лига социјалдемократа Војводине“.

Поводом ове тачке дневног реда није било дискусије.

Одбор је већином гласова (10 гласова ЗА, 2 није гласало) **утврдио листу кандидата за члана Савета Регулаторног тела за електронске медије којег предлаже надлежни одбор Скупштине Аутономне покрајине Војводине** и на којој ће се налазити следећи кандидати:

1. Слободан Цвејић;

2. Славиша Грујић.

Након утврђивања Листе кандидата за чланове Савета Регулаторног тела за електронске медије, Мирко Крлић је обавестио чланове Одбора, да ће сагласно члану 10. став 5. Закона о електронским медијима, овај документ бити објављен на веб-сајту Народне скупштине.

Друга тачка дневног реда: **Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог овлашћеног предлагача, које су предложила удружења издавача електронских медија и удружења новинара у Републици Србији**

У уводној речи поводом ове тачке дневног реда, Мирко Крлић је обавестио присутне чланове, да су пријаве кандидата за члана Савета Регулатора, који се бира на предлог удружења издавача електронских медија и удружења новинара у Републици Србији, доставили у законском року следећи предлагачи: Групација радиодифузије Удружења за креативну индустрију Привредне коморе Србије, која је за члана предложила Јакшу Шћекића; Удружење електронских медија Србије „ComNet“, које је за члана предложило Александра Симића; Друштво новинара Војводине, које је за члана предложило Биљану Ратковић Његован; Удружење новинара Србије, које је за члана предложило Вишњу Аранђеловић. Председник је напоменуо, да је у материјалу за ову седницу, служба Одбора доставила свим члановима Одбора предлоге кандидата са приложеним доказима о испуњености услова за избор за члана Савета Регулаторног тела за електронске медије и да се у сали налазе и предлози кандидата, са оригиналном документацијом, уколико неко од чланова Одбора жели да изврши увид, као и табеларни приказ достављених доказа за све предложене. Председник Одбора је предочио Одбору, да сви предложени кандидати испуњавају услове прописане Законом о електронским медијима и Јавним позивом, у шта се могу уверити и у табеларном приказу. Одредбом члана 10. став 5. Закона о електронским медијима надлежна служба Народне скупштине, односно Одбор за културу и информисање, треба да утврди Листу кандидата и листу организација, које заједно чине јединственог овлашћеног предлагача за члана Савета, и да је објаве на веб сајту Народне скупштине.

У дискусији поводом ове тачке дневног реда су учествовали Ђорђе Вукадиновић, Србислав Филиповић и Мирко Крлић.

Након дискусије, Одбор је већином гласова (10 гласова ЗА, 1 уздржан, 1 није гласао) утврдио листу кандидата за члана Савета Регулаторног тела за електронске медије којег предлажу удружења издавача електронских медија и удружења новинара у Републици Србији и на којој ће се налазити следећи кандидати:

1. Јакша Шћекић;

2. Александар Симић;

3. Биљана Ратковић Његован;

4. Вишња Аранђеловић.

Такође, Одбор је већином гласова (10 гласова ЗА, 1 ПРОТИВ, 1 није гласао) **утврдио листу организација**, **које** у складу са чланом 9. став 1. тачка 4) и чланом 10. Закона, заједно **чине јединственог овлашћеног предлагача** и на којој ће се налазити следеће организације:

1. Групација радиодифузије Удружења за креативну индустрију Привредне коморе Србије;

2. Удружење електронских медија Србије „ComNet“;

3. Друштво новинара Војводине;

4. Удружење новинара Србије.

Након гласања, Мирко Крлић, председник Одбора, је констатовао да је Одбор утврдио Листу кандидата за чланове Савета Регулаторног тела за електронске медије, као и листе организација које заједно чине јединственог овлашћеног предлагача и обавестио Одбор, да ће сагласно члану 10. став 5. Закона о електронским медијима, овај документ бити објављен на веб-сајту Народне скупштине. Да би се одмах Листа кандидата за чланове Савета Регулаторног тела за електронске медије, као и Листа организација које заједно чине јединственог овлашћеног предлагача објавили на интернет страници Народне скупштине, одредио је паузу од неколико минута.

Председник Одбора је прекинуо паузу и наставио са радом према тачкама утврђеног дневног реда, након пет минута паузе, када га је надлежна служба Народне скупштине обавестила да је Листа кандидата и листа организација објављена на веб-сајту Народне скупштине.

Трећа тачка дневног реда: **Одређивање датума одржавања састанка организација ради утврђивања заједничког предлога кандидата за члана Савета Регулаторног тела за електронске медије, који се бира на предлог удружења издавача електронских медија и удружења новинара у Републици Србији**

Мирко Крлић је, у уводној речи, обавестио присутне чланове Одбора, да је Листа кандидата за члана Савета Регулаторног тела за електронске медије, као и Листа организација које заједно чине јединственог овлашћеног предлагача, објављена на веб-сајту Народне скупштине. Нагласио је да је неопходно одредити датум одржавања састанка организација ради утврђивања заједничког предлога кандидата за члана Савета Регулаторног тела за електронске медије, који се бира на предлог удружења издавача електронских медија и удружења новинара у Републици Србији, сагласно члану 11. став 1. Закона о електронским медијима.

У дискусији поводом ове тачке дневног реда је учествовао Ђорђе Вукадиновић, члан Одбора.

Након завршене дискусије, на предлог Мирка Крлића, председника Одбора, Одбор за културу и информисање је већином гласова одлучио (10 гласова ЗА, 1 ПРОТИВ, 1 није гласао)да се састанак организација одржи истог дана, у понедељак, 10. фебруара 2020. године, са почетком у 18,00 часова, у Дому Народне скупштине, у Београду, Трг Николе Пашића 13, у сали III, на првом спрату.

Председник Одбора је обавестио присутне, да ће надлежна служба Народне скупштине упутити позив да присуствују састанку следећим организацијама: Групацији радиодифузије Удружења за креативну индустрију Привредне коморе Србије, Удружењу електронских медија Србије „ComNet“, Друштву новинара Војводине и Удружењу новинара Србије и обезбедити им простор за одржавање састанка ради утврђивања заједничког предлога кандидата. На овом састанку, организације треба договором да утврде коначан предлог два кандидата за члана Савета РЕМа, сагласно члану 11. став 4. Закона о електронским медијим, а ако се договор не може постићи сагласношћу свих организација, коначан предлог два заједничка кандидата утврдиће се гласањем, сагласно члану 11. став 5. Закона о електронским медијима.

На самом крају, председник Крлић је напоменуо да на следећој седници Одбора треба да се обави разговор са два кандидата која добију поверење удружења издавача електронских медија и удружења новинара у Републици Србији, као и са кандидатима надлежног одбора Скупштине Аутономне покрајине Војводине. Такође, обавестио је Одбор, да ће наредна, 38. седница, бити одржана следећег дана, 11. фебруара 2020. године, са почетком у 9,00 часова.

Седница је завршена у 17,05 часова.

Саставни део овог записника чини тонски снимак седнице Одбора.

СЕКРЕТАР ПРЕДСЕДНИК

Дана Гак Мирко Крлић